‘กรณ์’หนักใจเลือกผู้ว่าการธปท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

จะขอสัมภาษณ์รอบ2ทั้ง4คนดูวิสัยทัศน์1เดือนเสนอครม.
โพสต์ทูเดย์ — กรณ์ขอสัมภาษณ์ผู้ว่าการ ธปท.ใหม่รอบสอง
นายกรณ์ จาติกวณิช รมว.คลัง เปิดเผยว่า ประธานคณะกรรมการสรรหาผู้ว่าการธนาคารแห่งประเทศไทย (ธปท.) ได้เสนอชื่อผู้ว่าการ ธปท. คนใหม่ให้รับทราบแล้วตั้งแต่วันที่ 18 มิ.ย.ที่ผ่านมา ส่วนมีการเสนอรายชื่อผู้ว่าการ ธปท.กี่คนไม่ขอเปิดเผย
“คณะกรรมการสรรหาหนักใจ เนื่องจากผู้สมัครทั้ง 4 ท่าน เป็นคนที่เหมาะสมกับผู้ว่าการ ธปท.ทั้งนั้น ผู้สมัครทุกท่านเป็นผู้ใหญ่ จึงไม่จำเป็นต้องจัดคะแนนว่าใครได้กี่คะแนน เพื่อไม่ให้มีผลกระทบกับทุกคนที่อาสาสมัครเข้ามาเป็นผู้ว่าการ ธปท.คนใหม่ ตอนนี้ก็ขอให้รอว่าผมจะเสนอชื่อใครให้คณะรัฐมนตรี (ครม.) ได้พิจารณา ซึ่งต้องใช้เวลาอีกระยะหนึ่งไม่เกิน 1 เดือน เพราะจากการอ่านรายงานการสรรหายังมีประเด็นคำถามที่จะถามผู้สมัคร โดยจะมีการติดต่อสอบถามเป็นรายคนต่อไป เพื่อให้ได้ขยายความแนวคิดของแต่ละคน” นายกรณ์ กล่าว
สำหรับคำถามที่จะสอบถามเพิ่มเติมเป็นเรื่องสำคัญของการทำหน้าที่ผู้ว่าการ ธปท. ใน 45 ปีข้างหน้า เช่น แนวคิดหรือวิสัยทัศน์ที่มีต่อโครงสร้างของ ธปท. เพราะช่วง 10 ปีที่ผ่านมามีวิกฤตสถาบันการเงินเกิดขึ้นในไทย และปี 2550 และ 2551 ที่ผ่านมาก็มีวิกฤตสถาบันการเงินที่ประเทศตะวันตก แต่ละประเทศก็มีโครงสร้างในการกำกับดูแลที่ต่างกัน บางประเทศแยกบทบาทระหว่างการดูแลนโยบายการเงิน กับการกำกับสถาบันการเงิน หรืออย่างประเทศไทย ก็มีการร่วม 2 ภารกิจไว้รวมกัน ผมจึงอยากทราบว่าแต่ละท่านคิดอย่างไรกับเรื่องนี้
นอกจากนี้ ยังอยากทราบว่าแผนพัฒนาระบบสถาบันการเงินฉบับที่ 2 ที่ ครม.อนุมัติไปแล้วว่าแต่ละท่านมีทัศนคติอย่างไร มีประเด็นไหนที่เห็นด้วยและไม่เห็นด้วยหรืออยากเสริมจากแผนที่ยกร่างขึ้นมาร่วมกันระหว่าง ธปท. กับกระทรวงการคลัง
ทั้งนี้ ผู้สมัครชิงตำแหน่งผู้ว่าการ ธปท. มีทั้งสิ้น 4 คน คือ นายพิสิฐ ลี้อาธรรม อธิการบดีคณะเศรษฐศาสตร์ มหาวิทยาลัยเชียงใหม่ อดีตรัฐมนตรีช่วยว่าการกระทรวงการคลัง นายบัณฑิต นิจถาวร รองผู้ว่าการ ธปท. นายธีระชัย ภูวนาถนรานุบาล เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) และนายประสาร ไตรรัตน์วรกุล กรรมการผู้จัดการธนาคารกสิกรไทยมีคุณสมบัติเหมือน นายธีระชัยในแง่มุมที่ผ่านการทำงานทั้งที่ ธปท. และที่ ก.ล.ต.มาแล้วเช่นกัน แถมยังมีประสบการณ์ทำงานในภาคเอกชน ซึ่งก็จะมีความรู้ความเข้าใจตรงนั้นด้วย